Politici verwerp geweld, buiten in parlement | Netwerk24
Politici verwerp geweld, buiten in parlement
Deur Izak bergh, Marchand 07 Desember 2018 00:01
Toe die ANC die bewind oorgeneem het, het hy lyfstraf in skole afgeskaf. Was dit weens opregte innerlike oortuiging of wou hyvir die wêreld wys dat hy nie so ‘n “barbaarse” praktyk aanvaarbaar vind nie?
Dieselfde is met die doodstraf gedoen. Die gevolg van dié stappe was dat dissipline in skole ten gronde gegaan het en die land se moordsyfer is die hoogste ter wêreld.
Hoër as Afghanistan en Suid-Soedan se sterftesyfer te midde van burgeroorloë. Die doodstraf vir moord en verkragting van kinders moet heringestel word.
Dit sal beslis ‘n afname in die moordsyfer teweeg bring en die land ‘n klomp geld spaar. Ons tronke is reeds oorvol. Laksmanne sal toustaan vir die werk.
Skole sal ook baat by lyfstraf. Dit moet slegs deur die hoof of onder sy toesig toegedien word en reeds in die primêre skool ingestel word.
Ons leiers is baie gesteld op die afsweer van geweld, maar baklei soos honde en katte in die parlement.
Hulle verkondig die noodsaak van eerlike oop regering, maar steel die land bankrot te oordeel aan die hoë voorkoms van korrupsie en bedrog.
Die huidige benadering werk nie en moet vervang word met die ou stelsels wat bewese sukses gehad het.